《画马图》
宋代·郑清之

房精夜陨渥洼水，中有天马变如鬼。
籋云流赭登玉台，清风谡谡生双耳。
无端遣入天子闲，足底百趼如关山。
隔河唐将浴牝马，哀鸣顿足将奔还。
风毛雨鬣不自整，肯顾苑北云锦斑。
但有风棱余瘦骨，窃衔不管霜蹄蹶。
大星昨夜落旄头，好载阏氏媒突厥。

作者简介：郑清之（1176—1251）南宋大臣。初名燮，字德源、文叔，别号安晚，庆元道鄞县（今浙江宁波）人。嘉泰二年进士及第。历官光禄大夫，左、右丞相，太傅，卫国公（齐国公）等。淳祐末年，元兵大举侵宋，郑清之进十龟元吉箴劝帝励精图治，未能实施，而后退仕隐居，諡忠定，著有《安晚集》六十卷。